PROGRAM RADA MJESNOG ODBORA GRBAVAC

2024. GODINA

Sadržaj

**Uvod3**

Opće informacije3

Struktura i sadržaj3

**Opći ciljevi programa4**

Praćenje potreba i poticanje sudjelovanja zainteresiranih strana4

Komunalna infrastruktura4

Zdravstvo i socijalna skrb4

Obrazovanje, sport i kultura4

Zaštita okoliša i održivi razvoj4

**Projekti vijeća mjesnog odbora5**

Uređenje komunalne infrastrukture5

Briga o zdravlju i socijalna skrb6

Sportske i kulturne manifestacije6

Ekološke akcije6

**Završne odredbe7**

Temeljem članka 61.c Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 150/11, 144/12, 123/17, 98/19, 144/20) i članka 70. Statuta Općine Podstrana („Službeni glasnik Općine Podstrana“ broj 7/21, 21/21, 04/23), Vijeće mjesnog odbora Grbavac na sjednici održanoj 18. siječnja 2024. godine, donosi

Program rada Mjesnog odbora Grbavac

za 2024. godinu

**UVOD**

**Opće informacije**

Dana 09. srpnja 2023. godine na temelju članka 4. Odluke o provedbi izbora za članove vijeća mjesnih odbora na području Općine Podstrana („Službeni glasnik Općine Podstrana“ broj 27/2014), a u svezi sa Zakonom o lokalnim izborima („Narodne novine“ broj 144/12, 121/16, 98/19, 42/20, 144/20, 37/21) održani su izbori za članove vijeća mjesnih odbora na području Općine Podstrana. Temeljem rezultata izbora konstituirana su tijela mjesnih odbora.

Za članove vijeća mjesnog odbora Grbavac (u daljnjem tekstu mjesni odbor) izabrani su:

Marko Mandarić

Barbara Uđbinac

Dinko Mikuličić

Jurica Tomić

Dino Buntić

Za predsjednika vijeća mjesnog odbora na konstituirajućoj sjednici vijeća izabran je Marko Mandarić.

**Struktura i sadržaj**

Program rada mjesnog odbora Grbavac sastoji se od 5 tematskih cjelina. U uvodnom dijelu navode se opće odredbe i pretpostavke rada vijeća mjesnog odbora.

Opći ciljevi programa rada navode i definiraju djelokrug rada i odgovornosti vijeća mjesnog odbora. Navode se ciljevi koji predstavljaju dugoročna nastojanja vijeća mjesnog odbora, a koja se nastoje postići realizacijom posebnih projekata kroz ovu i naredne godine. Navode se opći ciljevi rada vijeća koji se ostvaruju kroz realizaciju projekata čiji je nositelj vijeće mjesnog odbora, a za koje će financijska osnova za realizaciju biti proračun Općine Podstrana, kao i donacije pravnih i fizičkih osoba. Aktivnosti koje izlaze van domene rada mjesnog odbora i/ili ih mjesni odbor financijski nije u mogućnosti samostalno realizirati, vijeće mjesnog odbora će predlagati Općinskoj upravi, kao i Općinskom vijeću u svrhu njihove realizacije. Intencija je mjesnog odbora da interakcijom s mještanima pravovremeno uoči potrebe na području mjesnog odbora, te ih kao takve uvrsti u program izmjenama i dopunama programa rada, ukoliko za realizaciju istih postoji realna pretpostavka u tekućoj godini.

Projekti mjesnog odbora Grbavac navode pojedinačne projekte koje vijeće mjesnog odbora planira realizirati u 2024. godini. Vijeće mjesnog odbora za svaki od projekata navodi pojedinačne ciljeve i financijsku projekciju realizacije pojedinačnog projekta. Vijeće mjesnog po izvršenom postupku nabave i realizacije projekta po potrebi donosi izmjene i dopune programa rada.

Posljednje poglavlje čine završne odredbe.

**OPĆI CILJEVI PROGRAMA**

Program rada mjesnog odbora temeljni je dokument koji definira planove i projekte koje vijeće mjesnog odbora želi realizirati. Glavna načela programa su poboljšanje kvalitete života, dijalog s mještanima i transparentnost. Program predstavlja planove budućih komunalnih akcija kao i planove koji uključuju poticanje lokalne kulture, umjetnosti, obrazovanja i održivog razvoja. Vijeće mjesnog odbora kroz otvorenu komunikaciju sa sumještanima planira realizirati projekte i aktivnosti koji će odražavati želje i potrebe zajednice.

**Praćenje potreba i poticanje sudjelovanja zainteresiranih strana**

Zadatak je vijeća mjesnog odbora da u interakciji sa sumještanima potiče mještane na sudjelovanje u radu vijeća mjesnog odbora. Također, vijeće mjesnog odbora prati potrebe na području mjesnog odbora u svrhu kreiranja aktivnosti i projekata koji će poboljšati kvalitetu života kroz rješavanje aktualnih problema i potreba.

Vijeće mjesnog odbora potiče pravne i fizičke osobe zainteresirane za poboljšanje kvalitete života na području mjesnog odbora Grbavac na djelovanje u vidu donacija kroz pružanje usluga, materijala i vršenja radova.

**Komunalna infrastruktura**

Vijeće mjesnog odbora ima za cilj unapređenje komunalne infrasrtukure na području mjesnog odbora na način da provodi male komunalne akcije u djelokrugu rada i za koje može i smatra primjerenim izdvojiti financijska sredstva. Male komunalne akcije podrazumijevaju:

* Održavanje javnih zelenih površina, parkova i igrališta
* Zamjenu ili nabavu sprava za rekreaciju
* Cestovne signalizacije na sporednim ulicama, odnosno ulicama van magistrale
* Sanaciju divljih deponija
* Planiranje i predlaganje ili samostalnu realizaciju javne rasvjete

Sve gore navedene akcije se ne definiraju pojedinačno ovim programom, već se samostalnim praćenjem stanja i interakcijom s mještanima iste realiziraju ili predlažu Općini na realizaciju.

**Zdravstvo i socijalna skrb**

Vijeće mjesnog odbora u domeni zdravstva ima za cilj promicati zdrave životne navike i bavljenje sportom unutar zajednice. Posebno stavljamo naglasak na djecu i mlade, kao i stariju populaciju. Na prostoru mjesnog odbora Grbavac postoji zadovoljavajuća infrastruktura koja omogućava bavljenje sportom, ali svakako, vijeće mjesnog odbora ima za cilj održavanje i unapređenje iste.

Vijeće mjesnog odbora ima za cilj djelovati na način da potiče Općinsko poglavarstvo da djeluje u smjeru kreiranja socijalnih programa koji će omogućiti daljnju pomoć potrebnim korisnicima.

**Obrazovanje, sport i kultura**

Programi i aktivnosti vijeća mjesnog odbora usmjereni su na podizanje razine svijesti o cjeloživotnom obrazovanju, bavljenju sportom kao i kulturne samosvijesti. Kroz rad vijeća mjesnog odbora u tekućoj i godinama koje dolaze mjesni će odbor pružiti priliku da zainteresirani dopune svoja znanja i vještine kroz edukacije i predavanja iz aktualnih tema i pitanja.

Podupiranje sportskih i kulturnih manifestacija, suradnja s udrugama, kao i podizanje opće razine svijesti o važnosti bavljenja sportom i afirmaciji kulturne baštine Podstrane također su cilj vijeća mjesnog odbora.

**PROJEKTI VIJEĆA MJESNOG ODBORA**

**Uređenje komunalne infrastrukture**

|  |  |  |
| --- | --- | --- |
| PROJEKT | OBRAZLOŽENJE | AKTIVNOST |
| Uređenje i osvjetljivanje pothodnika (*potoka*) južno od Petrićeva | Brojni mještani i gosti koriste navdeni pothodnik za pristup plažama kod restorana Jure. Još važnije, brojna školska djeca često ga koriste kao alternativa pješačkom prijelazu. Sami pothodnik je siguran, ali svakako noću ne odaje taj dojam, te samim izgledom, osobito nakon veće kiše postaje neprohodan, a s obzirom da smo mjesto orijentirano na turizam, smatramo potrebnim započeti korake rješavanja problema. | Započeti na aktivnostima uređenja. Inicirati razgovore s Općinom i Hrvatskim vodama koji nominalno upravljaju potokom kako bi se pristupilo sanaciji i uređenju. |
| Sanacija pristupa plaži (stuba) kod autobusne stanice | Još jedan pristup plaži koji uredili na način da se urede same stube uz osvjetljenje pristupa. | U razgovoru s Općinom inicirati projekt u samostalnoj izvedbi vijeća mjesnog odbora ili, ukoliko to nije moguće, poticati Općinu na uređenje. |
| Postavljanje znaka ''slijepe ulice' kao i znaka ''djeca na cesti'' u ulici Ratnih žrtava, kao i ugradnja odvodnih kanala | U razgovoru s mještanima, dojam je da veliki broj turista pogriješi pri putu u Gornju Podstranu, odnosno zapute se kroz ulicu Ratnih žrtava i na taj način uzrokuju prometne zastoje. Također, mještani navode da pri većim oborinama nastaje bujica vode niz inače strmu ulicu, te smatraju primjerenim ugraditi odvod oborinskih voda. | Razmotriti mogućnosti financiranja projekata iz sredstava mjesnog odbora u suradnji s Općinom. |
| Tekuće potrebe | U tekućoj godini mjesni odbor pratiti će tekuće potrebe na području Grbavca kako bi u slučaju potrebe reagirao, a u skladu s Općim ciljevima programa. | Reagirati na potrebe kao što su: zamjena dotrajalih dječjih sprava, klupa, sanacija divljih deponija i slično. |

**Briga o zdravlju i socijalna skrb**

|  |  |  |
| --- | --- | --- |
| PROJEKT | OBRAZLOŽENJE | AKTIVNOST |
| Prehrana vrtićke djece | Važno je djeci od najranije dobi usaditi zdrave životne navike, kako bi se istih pridržavali ubuduće. | Organiziranje edukacije u suradnji s vrtićem na području mjesnog odbora. |
| Briga za umirovljenike i starije | Iako smo jedna od najmlađih Općina, mjesni odbori kao i društvo u cjelini mora voditi računa i o najranjivijim skupinama. | Inicirati suradnju s drugim mjesnim odborima u svrhu kreiranja aktivnosti za starije sumještane. |

**Sportske i kulturne manifestacije**

|  |  |  |
| --- | --- | --- |
| PROJEKT | OBRAZLOŽENJE | AKTIVNOST |
| Sportske aktivnosti i manifestacije | Sjedilačkim načinom života potreba za bavljenjem sportom postaje sve izraženija među svim dobnim skupinama. | Iniciranje suradnje sa sportskim udrugama i klubovima, kao i ostalim mjesnim odborima u svrhu organizacije sportskih događanja za što raznolikiji profil sudionika. |
| Kulturne i društvene manifestacije | Očuvanje kulturnog nasljeđa kako nacionalnog, tako i naše Podstrane svakako je jedan od faktora rasta i razvoja zajednice. | U suradnji s lokalnim udrugama, TZ-om i mještanima još više približiti kulturno nasljeđe mještanima. |

**Ekološke akcije**

|  |  |  |
| --- | --- | --- |
| PROJEKT | OBRAZLOŽENJE | AKTIVNOST |
| Akcije očuvanja okoliša | Tema očuvanja okoliša svakim je danom sve aktualnija, plan je vijeća mjesnog odbora da djeluje po tom pitanju kroz sudjelovanje i/ili organizaciju akcija. | Inicirati suradnju s zainteresiranim pojedincima, udrugama i drugim mjesnim odborima kako bi zajedničkim djelovanjem postigli čim bolji rezultat. |

**ZAVRŠNE ODREDBE**

Vijeće mjesnog odbora o svim planiranim i poduzetim aktivnostima planira obavijestiti Općinskog načelnika ili nadležni Upravni odjel Općine Podstrana.

Vijeće mjesnog odbora ostavlja mogućnost izmjena i dopuna Programa rada ovisno o novonastalim okolnostima, iskazanim potrebama mještana i financijskim mogućnostima.

KLASA: 024-04/24-01/03

URBROJ: 2181-39-01-4-24-02

Podstrana, 18. siječnja 2024. g.

Marko Mandarić

Predsjednik mjesnog odbora Grbavac